AN COIMISIÚN EORPACH An Bhruiséil,14.10.2022 COM(2022) 530 final TEACHTAIREACHT ÓN gCOIMISIÚN CHUIG PARLAIMINT NA hEORPA AGUS CHUIG AN gCOMHAIRLE An chéad tuarascáil maidir le cur i bhfeidhm an Rialacháin maidir le Cosaint Sonraí le haghaidh institiúidí, chomhlachtaí, oifigí agus ghníomhaireachtaí an Aontais (Rialachán 2018/1725)



Ábhar 1 Réamhrá 2 Rialacha cosanta sonraí ar leithligh le haghaidh institiúidí, chomhlachtaí, oifigí agus ghníomhaireachtaí an Aontais ailínithe le reachtaíocht an Aontais maidir le cosaint sonraí 3 EUDPR a chur chun feidhme in EUIBanna 3.1 Ról EUIBanna mar rialaitheoirí 3.2 Cearta na n‑ábhar sonraí a fheidhmiú 3.3 Cearta na n‑ábhar sonraí a shrianadh le rialacha inmheánacha 3.4 Oifigigh cosanta sonraí 3.5 Measúnuithe tionchair ar chosaint sonraí 3.6 Aistrithe idirnáisiúnta sonraí 4 Gníomhaíochtaí MECS 4.1 MECS mar údarás maoirseachta um chosaint sonraí le haghaidh EUIBanna 4.2 MECS mar chomhairleoir do reachtóir an Aontais 4.3 Comhar idir MECS agus údaráis náisiúnta um chosaint sonraí 4.4 Acmhainní MECS 5 Úsáid cumhachtaí ag an gCoimisiún chun gníomhartha tarmligthe agus cur chun feidhme a ghlacadh 6 Rialacha cosanta sonraí le haghaidh comhlachtaí agus gníomhaireachtaí a bhíonn ag déileáil le comhar póilíneachta agus comhar breithiúnach in ábhair choiriúla 6.1 Cur i bhfeidhm chaibidil EUDPR i ndáil le forfheidhmiú an dlí a leathnú

6.2 Infheidhmeacht fhorálacha áirithe EUDPR maidir le próiseáil sonraí oibríochtúla a shoiléiriú 6.3 Cumhachtaí EUDPR maidir le maoirseacht a dhéanamh ar chomhlachtaí agus gníomhaireachtaí an Aontais 7 An bealach ar aghaidh IARSCRÍBHINN

1Réamhrá Is é an Rialachán maidir le Cosaint Sonraí le haghaidh institiúidí, chomhlachtaí, oifigí agus ghníomhaireachtaí an Aontais (‘EUDPR’) an príomhchreat maidir le cosaint sonraí d’institiúidí, comhlachtaí, oifigí agus gníomhaireachtaí an Aontais (‘EUIBanna’) nuair a dhéanann siad sonraí pearsanta a phróiseáil mar rialaitheoirí nó próiseálaithe. Tá an Rialachán ina cholún dea-rialachais agus dea-iompraíochta riaracháin ar leibhéal an Aontais Eorpaigh. Tá feidhm aige ón 11 Nollaig 2018, tráth a rinne sé an Rialachán a bhí ann roimhe, Rialachán (CE) 45/2001, a aisghairm agus a ionadú. Sa teachtaireacht seo cuirtear i láthair an chéad tuarascáil ar chur i bhfeidhm EUDPR, i gcomhréir le hAirteagal 97 den Rialachán. Déantar athbhreithniú ann freisin ar na gníomhartha dlí arna nglacadh ar bhonn na gConarthaí lena rialaítear próiseáil sonraí pearsanta oibríochtúla ag comhlachtaí, oifigí nó gníomhaireachtaí an Aontais agus iad i mbun gníomhaíochtaí a thagann faoi raon feidhme an chomhair póilíneachta agus an chomhair bhreithiúnaigh in ábhair choiriúla, i gcomhréir le hAirteagal 98 de EUDPR. Le suirbhé a seoladh i nDeireadh Fómhair 2021 inar iarradh ar EUIBanna a dtaithí maidir le EUDPR a chur i bhfeidhm a roinnt, bhailigh an Coimisiún faisnéis maidir le cur i bhfeidhm EUDPR. D’fhreagair 56 EUIB an suirbhé, agus is ar na freagraí sin atá na staitisticí maidir le EUIBanna a chuirtear i láthair sa tuarascáil seo bunaithe. Ina ról mar údarás maoirseachta, seoladh iarratas ar leithligh ar ionchur chuig an Maoirseoir Eorpach ar Chosaint Sonra (MECS). Ar deireadh, d’fhoilsigh an Coimisiún glao ar fhianaise freisin, glao a chuir ar a chumas don phobal barúlacha a thabhairt. Tugtar aghaidh sa tuarascáil seo ar na saincheisteanna a tarraingíodh aníos sa líon beag aighneachtaí a fuarthas mar fhreagairt ar an nglao ar fhianaise. Sa tuarascáil seo, déantar EUDRP a lonnú faoi chuimsiú dhlí an Aontais maidir le cosaint sonraí, cuirtear i láthair a chur i bhfeidhm ag na EUIBanna agus gníomhaíochtaí MECS, agus déantar anailís ar chur i bhfeidhm na caibidle is infheidhme maidir le comhlachtaí agus gníomhaireachtaí an Aontais a dhéanann gníomhaíochtaí a thagann faoi raon feidhme an chomhair póilíneachta agus an chomhair bhreithiúnaigh in ábhair choiriúla. Tugtar an tuarascáil chun críche tríd an mbealach ar aghaidh a leagan amach. 2Rialacha cosanta sonraí ar leithligh le haghaidh institiúidí, chomhlachtaí, oifigí agus ghníomhaireachtaí an Aontais ailínithe le reachtaíocht an Aontais maidir le cosaint sonraí Is iad na príomhionstraimí maidir le cosaint sonraí san Aontas an Rialachán Ginearálta maidir le Cosaint Sonraí (‘RGCS’), an Treoir maidir le Forfheidhmiú an Dlí (‘LED’) agus an Treoir maidir le r-Phríobháideachas. Níl feidhm acu, áfach, maidir le próiseáil sonraí pearsanta ag EUIBanna. Dá bhrí sin, is gá rialacha cosanta sonraí ailínithe ar leithligh a bheith ann le haghaidh EUIBanna. Is é EUDPR a sholáthraíonn na rialacha sin. Chun cur chuige comhsheasmhach maidir le sonraí pearsanta agus a saorghluaiseacht san Aontas a chosaint, tá EUDPR ailínithe a mhéid is féidir leis na rialacha cosanta sonraí atá glactha don earnáil phoiblí, rialacha a leagtar síos in RGCS agus LED. Tráth ar bith a leanann EUDPR na prionsabail chéanna le RGCS, ba cheart é a léirmhíniú ar an mbealach céanna, toisc gur cheart a thuiscint go bhfuil sé coibhéiseach le RGCS. Is féidir glacadh leis an rud céanna i dtaca leis na rialacha atá ailínithe le LED. Tá EUDPR oiriúnaithe do chomhthéacs sonrach EUIBanna, mar a thugtar tuairisc air sna pointí thíos. ·Toisc gurb iad na EUIBanna mar chomhlachtaí poiblí a chumhdaítear go heisiach le raon feidhme a chur i bhfeidhm, fágadh ar lár roinnt forálacha ó RGCS nach bhfuil ábhartha ach maidir leis na earnáil phríobháideach. Mar shampla, in EUDPR ní ann don fhéidearthacht i dtaca le próiseáil, rud a bhraitheann ar bhunús dlí ‘leasanna dlisteanacha’ an rialaitheora. ·Ní athluaitear roinnt cumhachtaí don Choimisiún gníomhartha cur chun feidhme nó tarmligthe a ghlacadh, ach tagraíonn EUDPR do RGCS nó LED ina ionad sin. Mar shampla, níl sásra in EUDPR chun cinntí leordhóthanachta a ghlacadh maidir le haistrithe idirnáisiúnta, ach is féidir le EUIBanna brath ar na cinntí leordhóthanachta arna nglacadh faoi RGCS nó LED. ·Is le EUDPR a bhunaítear MECS go díreach freisin, agus leagtar amach ann na cúraimí, cumhachtaí agus nósanna imeachta ceapacháin atá aige. Faoi RGCS agus LED, bunaítear na húdaráis mhaoirseachta faoi seach faoin dlí náisiúnta, i gcomhréir le ceanglais an dá ghníomh sin. ·An chaibidil EUDPR is infheidhme maidir le comhlachtaí agus gníomhaireachtaí an Aontais i réimse fhorfheidhmiú an dlí choiriúil, tá sí coibhéiseach ó thaobh feidhme de le LED i dtaca leis na comhlachtaí agus gníomhaireachtaí sin. Mar Rialachán atá infheidhme go díreach, áfach, tá sé leagtha amach ar bhealach difriúil. Tugtar rialacha ginearálta ann atá le forlíonadh, i gcás inar gá, le forálacha sonracha i ngníomhartha bunaithe na gcomhlachtaí agus na ngníomhaireachtaí a fheidhmíonn sa réimse sin. Tugtar ann córas saincheaptha chun sonraí pearsanta oibríochtúla a phróiseáil agus cineál sonrach na hearnála seo á chur san áireamh, cuir i gcás rialacha maidir le hábhair sonraí a chur ar an eolas, lena n‑áirithítear go gcosnaítear imscrúduithe. 3EUDPR a chur chun feidhme in EUIBanna

3.1Ról EUIBanna mar rialaitheoirí Léirítear leis an aiseolas ginearálta ó EUIBanna gur cabhraíodh go mór lena gcultúr ginearálta cosanta sonraí a neartú nuair a cuireadh EUDPR chun feidhme sna chéad bhlianta. Maidir leis sin, thug 94 % de EUIBanna le fios gur chuir teacht i bhfeidhm EUDPR le feasacht a n‑eagraíochta ar rialacha cosanta sonraí, go pointe áirithe nó go mór. Go ginearálta, thug EUIBanna le fios go raibh tionchar dearfach ag EUPDR ar a bpolasaithe cosanta sonraí, agus go bhfuil foirne EUIBanna níos feasaí ar chuntasacht a n‑eagraíochta mar rialaitheoirí sonraí agus ar na cheanglais maidir le sonraí pearsanta a phróiseáil. Luaigh EUIBanna gurb é príomhthionchar EUDPR i gcomparáid le Rialachán aisghairthe 45/2001 é na measúnuithe tionchair ar chosaint sonraí a dhéanamh, sáruithe ar shonraí pearsanta a shainaithint agus a bhainistiú, agus cosaint sonraí a chur san áireamh trí dhearadh agus mar réamhshocrú. Le EUDPR, tá féidearthacht an rialaithe chomhpháirtigh – roinnt eagraíochtaí ag obair le chéile chun cuspóirí agus modhanna próiseála sonraí pearsanta a shainiú – ar bhonn is sofheicthe fós, ar an gcaoi chéanna le RGCS. Tá treoirlínte ar an ábhar sin curtha ar fáil ag MECS agus teimpléid inmheánacha le haghaidh socruithe rialaithe chomhpháirtigh forbartha ag an gCoimisiún. Cé gur cuireadh fáilte i gcoitinne roimh na ceanglais chuntasachta bhreise is gá le haghaidh EUIBanna chun comhlíonadh EUDPR a léiriú, thug roinnt EUIBanna le fios go bhfuil ualach oibre méadaithe ann mar gheall ar rialacha EUDPR. Thug siad le fios freisin go leagtar amach in EUDPR rialacha measartha casta a fhágann go bhfuil tuilleadh saineolais ag teastáil in EUIBanna, lena n‑áirítear i measc a n‑oifigeach cosanta sonraí (OCSanna), agus i líonra na gcomhordaitheoirí cosanta sonraí (CCSanna) in EUIBanna a bhfuil na líonraí sin acu. Coimeádann gach EUIB, seachas dhá cheann acu, a gcuid taifead ar oibríochtaí próiseála i gclár lárnach. Cé nach ceanglais shonrach faoi EUDPR é sin, is dea-chleachtas é a mholann MECS freisin. Thairis sin, tá a bhfógraí uile chuig OCS faoin Rialachán a bhí ann roimhe tiontaithe ina dtaifid ag 72 % de EUIBanna. EUIBanna nach bhfuil an tasc sin curtha i gcrích acu go fóill, ba cheart dóibh a ndoiciméadacht um oibríochtaí próiseála a athbhreithniú agus a thabhairt cothrom le dáta chun a áirithiú go mbeidh sí iomlán agus cothrom le dáta. 3.2Cearta na n‑ábhar sonraí a fheidhmiú Le EUDPR tugtar sraith leathan cearta d’ábhair sonraí maidir le próiseáil a gcuid sonraí pearsanta, rud atá comhsheasmhach le RGCS. Mar rialaitheoirí, tá oibleagáid shonrach ar EUIBanna é a dhéanamh éasca na cearta sin a fheidhmiú. Mar thoradh air sin, thug 96 % de EUIBanna le fios gur thug siad faoi ghníomhaíochtaí múscailte feasachta, amhail faisnéis atá ar fáil go poiblí maidir lena n‑oibríochtaí próiseála, teachtaireachtaí faisnéise, nó treoirleabhair d’ábhair sonraí a thabhairt cothrom le dáta. Thuairiscigh roinnt EUIBanna, amhail an Coimisiún, an Banc Ceannais Eorpach agus an tSeirbhís Eorpach Gníomhaíochta Seachtraí, méadú soiléir ar iarrataí a fuarthas ó dhaoine aonair idir 2018 agus 2021. I gcás EUIBanna eile, áfach, amhail Cúirt Bhreithiúnais an Aontais Eorpaigh, Coiste Eacnamaíoch agus Sóisialta na hEorpa agus Gníomhaireacht an Aontais Eorpaigh um Thearmann, bhí líon na n‑iarrataí seasmhach nó d’athraigh siad gan treocht shoiléir. Ní féidir treocht shoiléir maidir le líon na n‑iarrataí ó ábhair sonraí i ndiaidh theacht i bhfeidhm EUDPR a aithint go fóill mar gheall nach ionann an bealach a ndéantar cineálacha éagsúla iarrataí a thaifeadadh ó EUIB go chéile. 3.3Cearta na n‑ábhar sonraí a shrianadh le rialacha inmheánacha Ar aon dul le RGCS, déantar foráil in EUDPR maidir le cearta áirithe na n‑ábhar sonraí a shrianadh. Féadfar sin a dhéanamh le gníomhartha reachtacha agus rialacha inmheánacha. Baineann critéir dhochta leis na rialacha inmheánacha sin. Ní mór do na critéir a bheith soiléir agus cruinn agus ní mór a gcur i bhfeidhm a bheith intuartha do na daoine sin a bheadh faoina réir. Ní mór na rialacha a fhoilsiú san Iris Oifigiúil agus ní mór dóibh na ceanglais a leagtar amach sa Chairt um Chearta Bunúsacha agus sa Choinbhinsiún Eorpach chun Cearta an Duine agus Saoirsí Bunúsacha a Chosaint a chomhlíonadh. Na srianta atá bunaithe ar rialacha inmheánacha, ní féidir baint a bheith acu ach le hoibriú EUIBanna. Ní mór dóibh cearta bunúsacha a urramú agus a bheith ina mbearta riachtanacha comhréireacha i sochaí dhaonlathach agus ní mór gurb é is aidhm dóibh ceann de na cuspóirí a liostaítear go sonrach faoi EUDPR a chosaint. Aon ábhar sonraí a bhfuil a chearta srianta, tá sé de cheart aige gearán a dhéanamh le MECS. Tá rialacha inmheánacha glactha ag an gcuid is mó (84 %) de EUIBanna. Mar shampla, tá rialacha den chineál sin tugtha isteach chun gur féidir soláthar faisnéise do dhuine lena mbaineann imscrúdú riaracháin inmheánach a chur siar. I gcás rialacha eile, is é is cuspóir dóibh comhar éifeachtach leanúnach leis na Ballstáit a áirithiú sna réimsí sin ina mbraitheann gníomhaíochtaí EUIBanna ar fhaisnéis a fhaightear ó údaráis inniúla na mBallstát. Mar shampla, le rialacha inmheánacha a ghlac an Coimisiún maidir le próiseáil sonraí pearsanta ina ghníomhaíochtaí iomaíochta, frithchalaoise agus iniúchóireachta inmheánaí áirítear an fhéidearthacht srianta a thabhairt isteach ar chearta na n‑ábhar sonraí i gcás ina bhfaightear sonraí pearsanta ó údaráis inniúla na mBallstát. Leagtar amach leis an rialacha sin an fhéidearthacht srianta comhchosúla a fhorchur i gcás ina bhfuil srianta forchurtha ag na húdaráis náisiúnta bunaithe ar bhearta reachtacha atá indéanta faoi RGCS nó LED. I gcás ina bhfuil rialacha inmheánach glactha ag EUIBanna lena gceadaítear cearta na n‑ábhar sonraí a shrianadh, is gnách go gcuirtear i bhfeidhm iad ar bhonn cás ar chás mar a cheanglaítear faoina rialacha inmheánacha féin. Mar sin féin, tugann 69 % de EUIBanna a bhfuil rialacha Airteagal 25 i bhfeidhm acu le fios nár úsáid siad iad go fóill. As EUIBanna a d’úsáid iad, thuairiscigh siad níos lú ná 10 gcás de shrianta, seachas Parlaimint na hEorpa agus an Coimisiún. Tháinig an gá le srianta chun cinn níos minice i ngníomhaíochtaí OLAF, go háirithe i dtaca le tabhairt faisnéise d’ábhair sonraí maidir le próiseáil a gcuid sonraí pearsanta a chur siar agus imscrúdú ag céim luath go fóill, ionas nach ndéantar dochar do bhailiú faisnéise. Chuir OLAF roinnt srianta i bhfeidhm freisin maidir le hiarrataí na n‑ábhar sonraí ar rochtain ar a gcuid sonraí pearsanta féin, ar iarrataí iad nár diúltaíodh dóibh ach chun cearta agus saoirsí daoine eile a chosaint, e.g. i gcás ina gcuirfeadh nochtadh na sonraí faisnéiseoir i mbaol frithbhirt. Is gnách go gceanglaíonn rialacha inmheánacha EUIBanna orthu a OCSanna a chur ar an eolas maidir le haon srian a chuirtear i bhfeidhm agus rochtain ar aon doiciméad maidir leis na srianta sin a thabhairt do OCSanna. 3.4Oifigigh cosanta sonraí Leagadh an oibleagáid maidir le OCS i ngach EUIB síos cheana féin i Rialachán 45/2001 a bhí ann roimhe. Is amhlaidh is sofheicthe atá an ról sin ó tugadh prionsabal na cuntasachta isteach le EUDPR. Ciallaíonn sé sin gurb é an rialaitheoir atá freagrach as rialacha cosanta sonraí a chomhlíonadh agus gur gá dó a bheith in ann an comhlíonadh sin a léiriú. I 46 % de EUIBanna, tacaíonn líonra CCSanna nó struchtúir chomhchosúla lena OCSanna. Is mó seans go mbeidh na líonraí sin ag EUIBanna móra (e.g. Parlaimint na hEorpa, Ardrúnaíocht na Comhairle, an Coimisiún, agus an tSeirbhís Eorpach Gníomhaíochta Seachtraí [EEAS]). Déanann EEAS líonra comhfhreagraithe cosanta sonraí a eagrú agus a choinneáil ar bun i dToscaireachtaí de chuid an Aontais freisin. Thug roinnt EUIBanna faoi deara méadú ar fhreagrachtaí agus ualach oibre a OCSanna (agus, dá réir sin, ar fhreagrachtaí agus ualach oibre a CCSanna). D’aithin siad an gá le tuilleadh acmhainní a chur ar fáil do OCSanna (agus do CCSanna) chun a áirithiú gur féidir leo polasaithe cosanta sonraí a EUIBanna a chur chun feidhme go héifeachtach. Luadh freisin an gá neamhspleáchas OCSanna a áirithiú freisin. Tá dhá threocht i gceist sa chomhthéacs sin: Ar thaobh amháin, cuireann EUDPR níos mó béime ar chuntasacht an rialaitheora e.g. trí fáil réidh leis an nós imeachta réamh‑sheiceála a bhí ann faoi Rialachán 45/2001 a bhí ann roimhe, lena laghdófar an t‑ualach riaracháin ar an gcaoi sin. Ar an taobh eile, iarrann rialaitheoirí tuilleadh treoraíochta ar OCSanna/CCSanna maidir leis an gcaoi is fearr EUDPR a chomhlíonadh. Maidir leis sin, tugadh faoi deara gur chruthaigh líonra OCSanna EUIBanna fóram tábhachtach chun gnéithe áirithe dlíthiúla agus teicniúla a bhaineann go sonrach le próiseáil sonraí ag EUIBanna a phlé agus a shoiléiriú. Soláthraíonn an líonra sin ardán le haghaidh malartuithe idir na OCSanna agus MECS agus idir OCSanna iad féin. Téann a chomhaltaí i gcomhar a chéile ar bhonn leanúnach agus tagann an líonra le chéile dhá uair sa bhliain de ghnáth. Tá tuilleadh acmhainní tugtha dá OCSanna agus dá bhfeidhmeanna cosanta sonraí i gcoitinne ag breis agus leath (54 %) de EUIBanna. Tá a bpróisis inmheánacha oiriúnaithe ag an gcuid is mó (84 %) de EUIBanna chun a áirithiú go gcuireann a bhfoirne OCSanna ar an eolas maidir le hoibríochtaí nua próiseála sonraí pearsanta agus go dtéann siad i gcomhairle leo maidir leis na hoibríochtaí. Déantar sin, de ghnáth, trí OCSanna a chur san áireamh i bpróisis um bainistiú athruithe nó ar bhoird stiúrtha tionscadail mar shampla.

3.5Measúnuithe tionchair ar chosaint sonraí Ba iad an Banc Ceannais Eorpach, an Banc Eorpach Infheistíochta agus an Coimisiún a rinne an líon is mó measúnuithe tionchair ar chosaint sonraí (MTCSanna). I gcomparáid leis an gcóras de ‘réamh‑sheiceáil’ a bhí ann roimhe faoi Rialachán 45/2001, tá laghdú nach beag tagtha ar líon na gcásanna a sheoltar chuig MECS. Ba é sin iarmhairt an athraithe sin a raibh coinne léi, mar aon le laghdú ar chomhairliúcháin le MECS maidir le hoibríochtaí próiseála riaracháin amhail measúnú foirne. I dTábla 1 san Iarscríbhinn, tugtar forbhreathnú ar MTCSanna a rinne EUIBanna idir 2019 agus 2021. Chomhaontaigh beagnach gach EUIB (94 %) leis go gcumhdaítear oibríochtaí próiseála ardriosca ar bhealach leormhaith le critéir EUDRP a bhaineann leis an tráth is gá dóibh tabhairt faoi MTCSanna. EUIBanna nár chomhaontaigh leis sin, chuir siad i dtábhacht an gá go gcuirfeadh MECS san áireamh forbairt theicneolaíoch agus na critéir sin á léirmhíniú. Mar shampla ní teicneolaíocht ‘nua’ é a thuilleadh an néalríomhaireacht agus ba cheart sin a chur san áireamh agus measúnú á dhéanamh an gá tabhairt faoi MTCSanna. EUIBanna a tharraing aníos an pointe sin, is gnách go measann siad an téacs dlí féin a bheith sách soiléir agus gur ceist léirmhínithe ag MECS atá ann. Níl oibleagáid shonrach in EUDPR torthaí MTCSanna a fhoilsiú. Ní fhoilsíonn mórchuid (84 %) EUIBanna MTCSanna atá déanta acu, agus foilsíonn 14 % díobh iad go páirteach nó mar achoimre, agus aon fhaisnéis á baint acu a d’fhéadfadh na coimircí slándála arna nglacadh a chur i mbaol. Níor thug ach aon EUIB amháin le fios go bhfoilsíonn sé a MTCSanna ina n‑iomláine. Foilsiú MTCSanna, agus faisnéis a d’fhéadfadh slándáil na n‑oibríochtaí próiseála a chur i mbaol á baint i gcás inar gá, cuireann sé feabhas ar an trédhearcacht maidir le comhlíonadh rialacha EUDPR ag EUIBanna agus is dea-chleachtas é a mholann MECS. 3.6Aistrithe idirnáisiúnta sonraí Thuairiscigh beagnach gach EUIB (91 %) go mbaineann a gcuid gníomhaíochtaí le haistrithe idirnáisiúnta sonraí pearsanta. Áirítear air sin aistrithe sonraí chuig tíortha nach tíortha de chuid AE/LEE iad agus chuig eagraíochtaí idirnáisiúnta. Luaigh roinnt EUIBanna, áfach, gur annamh a dhéantar na haistrithe sin nó nach mbaineann siad ach le méid teoranta sonraí pearsanta. A mhéid a bhaineann leis na huirlisí aistrithe a úsáidtear, den chuid is mó rinne EUIBanna tagairt do chinntí leordhóthanachta (arna nglacadh faoi RGCS nó LED) agus ionstraimí conarthacha, cuir i gcás aistrithe sonraí chuig cuideachtaí príobháideacha. Le haghaidh aistrithe sonraí chuig comhlachtaí poiblí, úsáidtear uirlisí eile freisin, amhail comhaontuithe atá ceangailteach ó thaobh dlí agus socruithe riaracháin. De bhreis air sin, luaigh 51 % de EUIBanna go ndéanann siad aistrithe teoranta, ócáideacha, mar shampla chun oiliúint a eagrú, bunaithe ar na forais reachtúla maidir le haistrithe sonraí (na ‘maoluithe’). Sa chleachtas, is gnách nach iad EUIBanna go díreach a dhéanann aistrithe sonraí, ach is iad a bpróiseálaithe (nach EUIBanna iad) ag gníomhú thar a gceann a dhéanann iad. Dá bhrí sin, thug an Coimisiún aghaidh ar an gcás sin go sonrach sna clásail chonarthacha chaighdeánacha arna nglacadh faoi RGCS i Meitheamh 2021 chun cuidiú le rialaitheoirí agus próiseálaithe ceanglais RGCS agus EUDPR a chomhlíonadh. Go háirithe, tá an fhéidearthacht ag próiseálaithe sa Limistéar Eorpach Eacnamaíoch (LEE) na clásail chonarthacha chaighdeánacha sin le haghaidh aistrithe idirnáisiúnta sonraí a áireamh sna conarthaí lena bhfophróiseálaithe i dtríú tíortha. Áirithítear leis sin comhlíonadh rialacha EUDPR a bhaineann le fostú fophróiseálaithe thar ceann EUIBanna, a fhad atá na hoibleagáidí cosanta sonraí ailínithe sna conarthaí idir: (i) EUIB agus an próiseálaí; agus (ii) an próiseálaí agus a fhophróiseálaí. Go háirithe, féadfaidh EUIBanna an t‑ailíniú sin a áirithiú trí na clásail chonarthacha chaighdeánacha arna nglacadh ag an gCoimisiún maidir leis an gcaidreamh idir rialaitheoirí agus próiseálaithe a úsáid. Chun tuilleadh uirlisí a chur ar fáil lena n‑áirithítear coimircí iomchuí i dtaca le haistrithe díreacha sonraí ó EUIBanna go tríú tíortha (i.e. gan próiseálaí AE/LEE a bheith páirteach), tá clásail chonarthacha chaighdeánacha faoi Airteagal 48(2)(b) de EUDPR á bhforbairt ag an gCoimisiún faoi láthair. Beidh na clásail sin ailínithe, a mhéid is féidir, leis na clásail atá ann cheana arna nglacadh faoi RGCS. Ar deireadh, i bhfianaise na gceisteanna sonracha a thagann aníos nuair a aistrítear sonraí chuig eagraíochtaí idirnáisiúnta (mar gheall ar stádas eagraíochtaí idirnáisiúnta agus pribhléidí agus díolúintí is infheidhme, cuir i gcás), tá an Coimisiún ag obair le OCSanna EUIBanna chun uirlisí sonracha a fhorbairt (e.g. socruithe riaracháin) atá oiriúnaithe do na haistrithe sin. 4Gníomhaíochtaí MECS 4.1MECS mar údarás maoirseachta um chosaint sonraí le haghaidh EUIBanna Is é MECS an t‑údarás maoirseachta neamhspleách um chosaint sonraí le haghaidh EUIBanna, agus tá an ról céanna aige agus atá ag na húdaráis mhaoirseachta náisiúnta um chosaint sonraí a bunaíodh sna Ballstáit faoi RGCS agus LED. I dTábla 2 san Iarscríbhinn, tugtar forbhreathnú ar ghníomhaíochtaí maoirseachta MECS idir 2018 agus 2021. Ó tháinig EUDPR i bhfeidhm an 11 Nollaig 2018, tá figiúirí 2018 ina mbunlíne le haghaidh comparáid leis an gcás faoi Rialachán 45/2001 a bhí ann roimhe. Thug MECS athrú faoi deara, athrú i dtreo phríomhghnó EUIBanna in ábhair na gcomhairliúchán a fuarthas uathu ó tháinig EUDPR i bhfeidhm. Ciallaíonn sé sin athrú i dtreo ceisteanna maidir le sonraí pearsanta a phróiseáil chun cúraimí a shanntar do EUIBanna ar mhaithe le leas an phobail a chur i gcrích agus imeacht ó ábhair ‘riaracháin’ amhail bainistíocht foirne. Tháinig méadú ar líon na ngearán do-ghlactha a fuair MECS idir 2019 agus 2021. Formhór na ngearán a bhí do-ghlactha, ba ar rialaitheoirí sna Ballstáit a bhí siad dírithe, rialaitheoirí nach bhfuil faoi mhaoirseacht MECS, ach atá faoi mhaoirseacht a n‑údaráis náisiúnta um chosaint sonraí. Is é an chúis is dócha a bhí le líon níos airde le haghaidh 2018 ná gur tháinig RGCS i bhfeidhm. As sin tháinig níos mó feasachta ar rialacha cosanta sonraí i measc an phobail ach tháinig méadú ar ghearáin dho-ghlactha chomh maith. Is féidir le MECS gearáin inghlactha a dhúnadh freisin i gcás ina dtagtar ar réiteach cairdiúil. Maidir le cigireachtaí agus iniúchtaí, in 2019 bhí méadú i gcomparáid le bunlíne 2018, agus bhí laghdú ann in 2020 agus 2021. Is é an fáth atá leis sin gur fhág paindéim COVID‑19 go raibh sé deacair tabhairt faoi sheiceálacha ar an láthair agus go ndearnadh cian‑iniúchtaí ina n‑ionad. Déanann MECS measúnú ar rioscaí chun cinneadh a dhéanamh cé na EUIBanna a ndéanfar cigireacht orthu. Cuirtear san áireamh leis sin, mar shampla, líon na gcomhairliúchán a cuireadh isteach, go háirithe i gcás ina ndéantar catagóirí speisialta sonraí a phróiseáil mar chuid de phríomhghnó EUIB. Féadfaidh MECS a chinneadh freisin imscrúduithe a dhéanamh ar a thionscnamh féin, e.g. maidir le húsáid soláthraithe néalseirbhíse ag an EUIB. Maidir le sáruithe ar shonraí, thug MECS le fios gurbh earráid dhaonna ba bhunchúis leo, i bhformhór na gcásanna, agus gurbh iad earráidí teicniúla agus ionsaithe seachtracha ba chúis ina dhiaidh sin. Bhain MECS úsáid as an gcuid is mó dá chuid cumhachtaí faoi EUDPR, lena n‑áirítear, mar shampla, toirmisc shealadacha a fhorchur ar oibríochtaí próiseála. Níor bhain sé úsáid as a chumhacht fíneálacha riaracháin a ghearradh go dtí seo, rud ar rogha dheiridh é faoi EUDPR. Thug MECS le fios ina ionchur sa tuarascáil seo go bhfuil infheistíocht déanta aige i ngníomhaíochtaí múscailte feasachta, amhail oiliúint, lenar baineadh amach buaicphointe de bhreis agus 4 600 rannpháirtí measta in 2019, tar éis theacht i bhfeidhm EUDPR. Cé gur tháinig laghdú ar líon na rannpháirtithe in 2020 agus 2021 i gcomparáid leis an mbuaicphointe sin, tá sé i bhfad níos airde go fóill ná an bhunlíne de 1 000 rannpháirtí measta in 2018.

Thug EUIBanna aiseolas a bhí dearfach den chuid is mó maidir leis an idirghníomhaíocht le MECS agus maidir leis an treoraíocht a fuarthas uaidh, agus thug 86 % díobh le fios go raibh sé éasca na freagraí a fuarthas a thuiscint i gcónaí nó formhór an ama. Ba mhór ag EUIBanna freisin teagmháil mhéadaithe MECS le líonra OCS. Thug roinnt EUIBanna le fios, áfach, gur ródhéanach a fuarthas comhairle MECS uaireanta. Chuir siad béim ar a thábhachtaí atá tacaíocht agus comhairle leanúnach MECS agus d’iarr siad treoraíocht thráthúil, phraiticiúil maidir le saincheisteanna áirithe i dtaca le cosaint sonraí. Ar na saincheisteanna sin tá cur chun feidhme an chur chuige rioscabhunaithe le haghaidh rialaitheoirí, aistrithe idirnáisiúnta, agus an caidreamh idir rialaitheoir (lena n‑áirítear rialaitheoirí comhpháirteacha) agus a bpróiseálaithe. 4.2MECS mar chomhairleoir do reachtóir an Aontais Téann an Coimisiún i gcomhairle go foirmiúil le MECS, go háirithe maidir le tograí reachtacha a bhfuil tionchar acu ar phróiseáil sonraí pearsanta, tar éis don Choláiste iad a ghlacadh. Freagraíonn MECS na comhairliúcháin sin le tuairimí nó barúlacha. Eisíonn MECS tuairimí féintionscnaimh freisin, amhail a réamhthuairim ar an Spás Eorpach Sonraí Sláinte. I gcás ina bhfuil tábhacht faoi leith le togra maidir le cosaint sonraí, féadfaidh an Coimisiún dul i gcomhairle leis an mBord Eorpach um Chosaint Sonraí (EDPB) freisin. Sa chás sin, ba cheart do MECS agus EDPB comhthuairim a eisiúint chun a áirithiú go bhfaigheann reachtóir an Aontais comhairle chomhsheasmhach. Téann an Coimisiún i gcomhairle go neamhfhoirmiúil le MECS freisin sula nglacann an Coláiste gníomhartha atá faoi réir ceanglais chomhairliúcháin. Mar fhreagra ar na comhairliúcháin sin, tugann MECS barúlacha neamhfhoirmiúla don Choimisiún. Cuidíonn an fhéidearthacht sin lena áirithiú go bhfuil gníomhartha an Choimisiún go hiomlán i gcomhréir le rialacha cosanta sonraí sula nglactar iad. Úsáidtear comhairliúcháin neamhfhoirmiúla go háirithe le haghaidh gníomhartha atá íogair nó a bhfuil tionchar níos mó acu ar chosaint sonraí. Braitheann gníomhaíocht MECS mar chomhairleoir do reachtóir an Aontais ar líon na dtograí nua a ullmhaíonn an Coimisiún. I ndiaidh líon níos lú sa bhliain dheiridh den Choimisiún roimhe seo, is mar gheall ar an líon ardaithe tograí reachtacha agus ar iarrachtaí an Choimisiúin cur chun feidhme comhsheasmhach na hoibleagáide dul i gcomhairle le MECS a tháinig méadú suntasach ar bharúlacha foirmiúla in 2021. Áirítear air sin gníomhartha cur chun feidhme agus tarmligthe lena mbaineann próiseáil sonraí pearsanta. I ndiaidh theacht i bhfeidhm EUDPS, chuir Ardrúnaíocht an Choimisiúin nósanna imeachta le chéile agus chuir sí le feasacht seirbhísí maidir leis an gceanglas dul i gcomhairle le MECS. An toradh a bhí air sin ná comhairliúchán níos córasaí, lena n‑áirítear maidir le gníomhartha cur chun feidhme agus tarmligthe. Chun críoch pleanála, bíonn cruinnithe bliantúla ag MECS agus ranna an Choimisiúin maidir leis an gclár oibre atá ar na bacáin agus tograí a mbeidh comhairliúchán ag teastáil ina leith. 4.3Comhar idir MECS agus údaráis náisiúnta um chosaint sonraí Is ball de EDPB é MECS agus cuireann sé rúnaíocht ar fáil dó. Téann sé i gcomhar leis na húdaráis mhaoirseachta náisiúnta freisin maidir le feidhmiú a gcúraimí féin ar bhealaí eile. Áirítear ar na samplaí gearáin a chur ar aghaidh chuig an údarás maoirseachta inniúil um chosaint sonraí nó cásanna a bhaineann le soláthraithe seirbhísí seachtracha a úsáideann EUIBanna agus rialaitheoirí atá faoi féir RGCS araon. Rannchuidíonn MECS go gníomhach le hobair EDPB freisin trí fheidhmiú, mar shampla, mar phríomhrapóirtéir nó mar chomhrapóirtéir le haghaidh treoirlínte, nó rannchuidiú lena chuid oibre ar bhealach eile. Le roinnt córais TF ar mhórscála agus gníomhaireachtaí arna mbunú faoi dhlí an Aontais ceanglaítear go n‑oibríonn MECS agus na húdaráis mhaoirseachta náisiúnta, gach ceann acu ag gníomhú faoi raon feidhme a gcuid freagrachtaí féin, i gcomhar le chéile go gníomhach chun maoirseacht chomhordaithe a áirithiú. San am atá caite, áiríodh i ngníomhartha bunaidh gach córais nó gníomhaireachta forálacha sonracha chuige sin. Cruthaíonn EUDPR córas comhchuibhithe le haghaidh an chomhordaithe maoirseachta sin ar féidir tagairt a dhéanamh dó i ngníomhartha eile. Déantar amhlaidh le haghaidh Chóras Faisnéise an Mhargaidh Inmheánaigh, ECRIS‑TCN, Eurojust agus, le déanaí, le haghaidh Europol. Tá grúpaí um chomhordú maoirseachta ag a bhfuil rialacha mionsonracha ina ngníomhartha bunaidh ag córais eile, nó tagairtí mionsonraithe do chruinnithe mar chuid de EDPB. Rannchuidíonn MECS le sásra meastóireachta Schengen a bunaíodh faoi Rialachán 1053/2013 ón gComhairle freisin. Faoin Rialachán sin, féadfaidh an Coimisiún a iarraidh ar MECS breathnóir a ainmniú chun a bheith rannpháirteach i gcuairt ar an láthair maidir le réimse a chumhdaítear faoina sainchúram, i.e. meastóireachtaí um chosaint sonraí. Comhfhreagraíonn sé sin don fhéidearthacht do Frontex agus Europol breathnóirí a ainmniú le haghaidh meastóireachtaí ar bhainistiú teorainneacha agus ar chomhar póilíneachta faoi seach. Is é tuairim an Choimisiúin gur sócmhainn luachmhar i dtaca le meastóireachtaí um chosaint sonraí é saineolas breathnóirí MECS. 4.4Acmhainní MECS Tháinig méadú seasmhach ar líon foirne MECS (lena n‑áirítear rúnaíocht EDPB) le linn na tréimhse tuairiscithe, rud a thagann leis an treocht fhoriomlán in údaráis mhaoirseachta náisiúnta um chosaint sonraí. Tháinig méadú ar ghníomhaíochtaí rúnaíocht EDPB le himeacht aimsire agus méadú ar an líon treoirlínte, moltaí, tuairimí agus doiciméid eile EDPB a rannchuidíonn an rúnaíocht leo. Tá sé fíor-riachtanach acmhainní leordhóthanacha a chur ar fáil do rúnaíocht EDPB i bhfianaise an róil níos láidre a meastar a bheidh aige maidir le RGCS a fhorfheidhmiú go héifeachtach. Baineann sé sin go háirithe le cuspóir EDPB comhar níos dlúithe a fhorbairt maidir le hobair straitéiseach agus uirlisí nua a úsáid a thacaíonn le comhar idir na húdaráis um chosaint sonraí. Go háirithe, tá sé ríthábhachtach rúnaíocht láidir ar dhea-acmhainní a bheith ann chun tacú le hobair EDPB d’fhonn a áirithiú gur féidir le EDPB a chuid oibre a chur i gcrích mar is gá, go háirithe i gcomhthéacs an tsásra comhsheasmhachta, sásra a bhfuil coinne leis go leanfaidh den fhás ar a úsáid. Ina ionchur sa tuarascáil seo, mheas MECS, go háirithe, gur cheart acmhainní breise comhfhreagracha a thabhairt dó dá dtabharfaí cúraimí breise dó, e.g. mar údarás um fhaireachas margaidh faoin togra reachtach maidir le hintleacht shaorga. 5Úsáid cumhachtaí ag an gCoimisiún chun gníomhartha tarmligthe agus cur chun feidhme a ghlacadh Tá roinnt cumhachtaí in EUDPR don Choimisiún chun gníomhartha cur chun feidhme a ghlacadh agus clásail chaighdeánacha a leagan síos, mar aon le crostagairtí do chumhachtuithe faoi RGCS. Tá forálacha in EUDPR lena gcumhachtaítear dó clásail chonarthacha chaighdeánacha maidir le cosaint sonraí a leagan síos le haghaidh conarthaí idir an rialaitheoir agus an próiseálaí, cumhacht a chomhfhreagraíonn don chumhacht i RGCS. D’úsáid an Coimisiún an chumhacht sin agus i Meitheamh 2021 ghlac sé clásail chonarthacha chaighdeánacha lena gcumhdaítear caidrimh idir an rialaitheoir agus an próiseálaí, clásail lena gcumhdaítear RGCS agus EUDPR araon. Soláthraítear leis na clásail sin uirlisí do rialaitheoirí atá éasca le húsáid chun caidrimh leis bpróiseálaithe a bhainistiú go héifeachtach. Le EUDPS cumhachtaítear don Choimisiún freisin clásail chonarthacha chaighdeánacha maidir le cosaint sonraí a ghlacadh freisin chun coimircí iomchuí a sholáthar maidir le haistriú sonraí pearsanta lasmuigh den Aontas Eorpach/LEE. Tá na clásail sin á n‑ullmhú ag an gCoimisiún faoi láthair. 6Rialacha cosanta sonraí le haghaidh comhlachtaí agus gníomhaireachtaí a bhíonn ag déileáil le comhar póilíneachta agus comhar breithiúnach in ábhair choiriúla I gCaibidil IX de EUDPR tá rialacha le haghaidh EUIBanna a phróiseálann sonraí pearsanta oibríochtúla agus iad i mbun gníomhaíochtaí i réimse an chomhair póilíneachta agus an chomhair bhreithiúnaigh in ábhair choiriúla (‘an chaibidil i ndáil le forfheidhmiú an dlí’). Tá sé d’aidhm aige an ilroinnt a laghdú: ·idir na córais cosanta sonraí is infheidhme maidir le próiseáil sonraí oibríochtúla ag gníomhaireachtaí an Aontais sa réimse sin;

·leis an gcóras cosanta sonraí is infheidhme maidir le gníomhaíochtaí náisiúnta um fhorfheidhmiú an dlí chóiriúil faoi LED. Chuige sin, soláthraítear i gcaibidil EUDPR i ndáil le forfheidhmiú an dlí sraith rialacha cothrománacha bunaithe ar LED. Féadfar na rialacha sin a fhorlíonadh, i gcás inar gá, le rialacha sonracha i ngníomhartha bunaidh na ngníomhaireachtaí, ag brath ar a sainorduithe féin agus ar chineál sonrach a gcúraimí agus a n‑oibríochtaí próiseála sonraí. Sonraítear in EUDPR an gá le cosaint aonfhoirmeach agus comhsheasmhach daoine nádúrtha a áirithiú agus a gcuid sonraí pearsanta á bpróiseáil. Chuige sin, dírítear aird go sainráite leis ar chuspóir, is é sin cur i bhfeidhm chaibidil EUDPR i ndáil le forfheidhmiú an dlí a leathnú chun gníomhaireacht a chumhdach ag a raibh creataí ar leithligh um chosaint sonraí ina ngníomhartha bunaidh tráth a glacadh EUDPR, eadhon Europol agus Oifig an Ionchúisitheora Phoiblí Eorpaigh (OIPE). Tagraítear ann freisin do leasú a d’fhéadfaí a dhéanamh ar an gcaibidil i ndáil le forfheidhmiú an dlí, más gá. 6.1Cur i bhfeidhm chaibidil EUDPR i ndáil le forfheidhmiú an dlí a leathnú Tráth scríofa na tuarascála seo, tá feidhm ag caibidil EUDPR i ndáil le forfheidhmiú an dlí i dtaca le próiseáil sonraí pearsanta oibríochtúla ag: ·Eurojust, agus í á comhlánú le rialacha sonracha a áirítear i Rialachán Eurojust; ·Europol, agus í á comhlánú le rialacha sonracha a áirítear i Rialachán Europol a leasaíodh ó tháinig EUDPR i bhfeidhm; ·Frontex maidir leis an gcuid bheag dá chuid gníomhaíochtaí atá mar chuid d’fhorfheidhmiú an dlí chóiriúil. Níl feidhm ag caibidil EUDPR i ndáil le forfheidhmiú an dlí maidir le OIPE go fóill, áfach, ar comhlacht é ar glacadh a Rialachán bunaithe roimh EUDPR. I Rialachán OIPE déantar foráil maidir le córas aonair le haghaidh próiseáil sonraí oibríochtúla. Tá dhá iarmhairt aige sin: Ar an gcéad dul síos, tá difríochtaí idir roinnt forálacha i Rialachán OIPE agus caibidil EUDPR i ndáil le forfheidhmiú an dlí ó thaobh substainte de, amhail próiseáil sonraí pearsanta ‘srianta’. Ar an dara dul síos, ní hionann foclaíocht roinnt forálacha de Rialachán OIPE, agus foclaíocht chaibidil EUDPR i ndáil le forfheidhmiú an dlí, cé go bhfuil siad cosúil le chéile ó thaobh substainte de, agus d’fhéadfadh sin a bheith ina chúis le léirmhínithe éagsúla. Ar mhaithe le comhsheasmhacht agus i gcomhréir leis an gcuspóir ginearálta ilroinnt na rialacha cosanta sonraí a íoslaghdú, ba cheart cur chuige atá cosúil leis an gcur chuige a glacadh le haghaidh Eurojust agus Europol a leanúint le haghaidh OIPE. Is é an cuspóir a áirithiú go mbeidh caibidil EUDPR i ndáil le forfheidhmiú an dlí infheidhme go díreach maidir le OIPE, agus gan ach na sonraíochtaí is gá i Rialachán OIPE a choimeád. An tráth céanna, ós rud é nach bhfuil OIPE ag feidhmiú ach le bliain anuas, go gearrthéarmach, is gá go fóill léargas níos fearr a fháil ar chur i bhfeidhm praiticiúil chóras cosanta sonraí OIPE. Leis sin beifear in ann na sonraíochtaí sin a shainaithint go beacht, agus cineál OIPE mar oifig ionchúisimh phoiblí neamhspleách an Aontais Eorpaigh á chur san áireamh. 6.2Infheidhmeacht fhorálacha áirithe EUDPR maidir le próiseáil sonraí oibríochtúla a shoiléiriú Sonraítear in EUDPR gur ‘ag Airteagal 3 [sainmhínithe] agus Caibidil IX [an chaibidil i ndáil le forfheidhmiú an dlí] den Rialachán seo amháin a bheidh feidhm maidir le próiseáil sonraí pearsanta oibríochtúla’. Áirítear sa chaibidil i ndáil le forfheidhmiú an dlí forálacha substainteacha a chomhfhreagraíonn d’fhormhór fhorálacha Chaibidlí II go V de EUDPR (prionsabail ghinearálta, cearta na n‑ábhar sonraí, oibleagáidí áirithe rialaitheoirí agus próiseálaithe, aistrithe idirnáisiúnta sonraí), agus difríochtaí áirithe ann chun cineál sonrach an fhorfheidhmithe dlí a chur san áireamh (e.g. rialacha maidir leis na hábhair sonraí a chur ar an eolas agus maidir lena gcearta rochtain a fháil ar a gcuid sonraí). Tá sé tábhachtach a shoiléiriú, trí EUDPR a leasú, go leagtar síos sa chaibidil i ndáil le forfheidhmiú an dlí rialacha sonracha a bhaineann le forálacha comhfhreagracha caibidlí eile EUDPR a bhfuil a gcoibhéis dhíreach sa chaibidil maidir le forfheidhmiú an dlí, agus leis an forálacha sin amháin. Ar an gcaoi sin, mura n‑áiríonn an reachtóir rialacha sonracha i ngníomh bunaidh gníomhaireachta, tá feidhm ag na forálacha i gcaibidlí eile seachas an chaibidil i ndáil le forfheidhmiú an dlí, forálacha nach bhfuil a gcoibhéis dhíreach sa chaibidil i ndáil le forfheidhmiú an dlí, maidir le próiseáil sonraí oibríochtúla. Chuirfeadh an leasú sin feabhas ar an deimhneacht dhlíthiúil agus sholáthródh sé creat iomlán (e.g. maidir le seasamh OCSanna, comhar le húdaráis mhaoirseachta náisiúnta um chosaint sonraí), lena n‑áirítear le haghaidh aon ghníomhaireacht a bheidh ann amach anseo sa réimse seo. Laghdódh creat iomlán den chineál sin na rioscaí maidir le hilroinnt freisin. 6.3Cumhachtaí EUDPR maidir le maoirseacht a dhéanamh ar chomhlachtaí agus gníomhaireachtaí an Aontais Faoi láthair, tá forálacha sonracha maidir le cumhachtaí MECS sna rialacháin lena mbunaítear OIPE, Eurojust agus Europol. Le Rialachán cothrom le dáta Europol, tugtar cumhachtaí do MECS atá ailínithe leis na cumhachtaí sin faoi Airteagal 58 de EUDPR. Is amhlaidh atá go háirithe maidir leis an gcumhacht fíneálacha riaracháin a fhorchur agus maidir leis an gcumhacht ordú a thabhairt don rialaitheoir nó don phróiseálaí oibríochtaí próiseála a chur i gcomhréir, i gcás inarb iomchuí, ar bhealach sonraithe agus laistigh de thréimhse shonraithe. I gcás OIPE, áfach, déantar cumhachtaí MECS a leagan amach ar bhealach éagsúil ón gcaoi a leagtar amach iad in EUDPR. Níl an dá chumhacht a luaitear thuas ag MECS. Maidir le Rialachán Frontex, a mhéid a bhaineann leis an gcuid bheag de ghníomhaíochtaí Frontex atá faoi réir na caibidle i ndáil le forfheidhmiú an dlí, ní áirítear ann aon fhoráil shonrach, rud as a dtiocfaidh éiginnteachtaí maidir le cumhachtaí MECS.

Féadfar an réimse iomlán cumhachtaí a leagtar amach faoi Airteagal 58 de EUDPR a thabhairt do MECS ach an dá chéim thíos a leanúint. 1.Trí shoiléiriú a thabhairt go gcuireann EUDPR ar iontaoibh MECS, mar rogha réamhshocraithe, maoirseacht a dhéanamh ar an gcaibidil i ndáil le forfheidhmiú an dlí agus na cumhachtaí a thugtar dó faoi Airteagal 58 de EUDPR. Chuige sin, is gá EUDPR a leasú mar a moladh sa roinn roimhe seo. Leis sin, tabharfar aghaidh ar an mbearna i Rialachán Frontex chomh maith. 2.Trí na forálacha maidir le cumhachtaí MECS a bhaint de ghníomhartha bunaidh na ngníomhaireachtaí agus na gcomhlachtaí, bheadh feidhm ag réimse iomlán de chumhachtaí MECS faoi EUDPR leasaithe go díreach maidir le Eurojust agus OIPE. Is é an cuspóir iad a ailíniú a mhéid is féidir chun ilroinnt rialacha cosanta sonraí a laghdú. 7An bealach ar aghaidh Ar an iomlán, tá EUDPR ag feidhmiú go maith agus tá sé oiriúnach dá fheidhm. Ag an gcéim seo, ní mholfaidh an Coimisiún leasuithe ar na codanna sin atá coibhéiseach leis na rialacha comhfhreagracha i RGCS, agus ar an gcaoi sin coinneofar ar bun an t‑ailíniú is gaire is féidir idir EUDPR agus RGCS. Is le codanna eile a bhaineann na leasuithe a d’fhéadfaí a dhéanamh a mheastar sa tuarascáil seo, go háirithe an gaol idir caibidil EUDPR i ndáil le forfheidhmiú an dlí agus forálacha eile an Rialacháin sin. In earrach 2022, mhol an Coimisiún rialacha chun an tslándáil faisnéise in EUIBanna a neartú, rud ag a mbeidh tionchar dearfach ar an tslándáil faisnéise, lena n‑áirítear ar chosaint sonraí pearsanta. Tá sé d’aidhm ag an togra sin tuilleadh feabhais a chur ar athléimneacht EUIBanna agus ar a gcumas freagairt do theagmhais agus bagairtí cibearshlándála rompu. Déanfaidh an Coimisiún na bearta a leagtar amach sna pointí thíos freisin: -nuair a bheidh na gníomhartha bunaidh le haghaidh córais TF ar mhórscála ina bhfuil rialacha mionsonraithe maidir le modh maoirseachta comhordaithe go fóill á dtabhairt cothrom le dáta aige, áiritheoidh sé go mbeidh feidhm ag modh maoirseachta comhordaithe EUDPR chun na nósanna imeachta a chuíchóiriú; -déanfaidh sé leasuithe ar EUDPR a mheas chun: ofeabhas a chur ar an deimhneacht dhlíthiúil agus an creat maidir le próiseáil sonraí oibríochtúla a thabhairt chun críche trína shoiléiriú in Airteagal 2(2) go bhfuil feidhm ag forálacha ginearálta EUDPR freisin maidir le sonraí pearsanta oibríochtúla a phróiseáil, seachas sa chás ina mbíonn forálacha sonracha sa chaibidil i ndáil le forfheidhmiú an dlí (amhail maidir leis an gceart rochtana). Soláthrófar leis sin freisin creat réamhdhéanta le haghaidh aon ghníomhaireacht a bheidh ann amach anseo i réimsí an chomhair bhreithiúnaigh in ábhair choiriúla agus an chomhair póilíneachta; orannpháirtíocht MECS mar bhreathnóir a áirithiú i ngach meastóireacht um chosaint sonraí faoi shásra meastóireachta Schengen; -ina dhiaidh sin, in athbhreithniú a dhéanfar amach anseo déanfaidh sé leasú ar Rialacháin OIPE agus Eurojust a mheas chun a áirithiú go gcuirfí i bhfeidhm ina n‑iomláine na rialacha in EUDPR leasaithe a bhaineann le sonraí pearsanta oibríochtúla a phróiseáil, agus cineál sonrach na gcomhlachtaí sin á chur san áireamh. Beidh sé de toradh air sin freisin go ndéanfar cumhachtaí MECS ar na comhlachtaí agus gníomhaireachtaí sin a chomhchuibhiú leis na cumhachtaí atá aige ar EUIBanna eile; -molfaidh sé clásail chonarthacha chaighdeánacha i dtaca le haistrithe idirnáisiúnta sonraí pearsanta le haghaidh EUIBanna; -leanfaidh sé den dlúthchomhar le MECS (agus, i gcás inarb ábhartha, le EDPB) chun comhairliúchán tráthúil spriocdhírithe maidir le tograí nua a áirithiú agus leanfaidh sé de dhul i gcomhairle go neamhfhoirmiúil le MECS maidir le téacsanna tábhachtacha sula nglactar iad.



Iarrtar ar MECS: -treoraíocht bhreise, thráthúil, phraiticiúil a thabhairt do EUIBanna, lena n‑áirítear treoraíocht maidir le haistrithe idirnáisiúnta sonraí; -leanúint d’fheasacht rialaitheoirí agus próiseálaithe a mhúscailt maidir lena n‑oibleagáidí faoi EUDPR, mar aon le comhairle a chur ar OCSanna;

-iarrachtaí a threisiú i ndáil le EUDPR a fhorfheidhmiú go héifeachtach chun cosaint iomlán na n‑ábhar sonraí a áirithiú. Iarrtar ar institiúidí, comhlachtaí, oifigí agus gníomhaireachtaí an Aontais: -leanúint d’iarrachtaí múscailte feasachta agus, nuair is gá, dlús a chur leo, chun leibhéal leordhóthanach saineolais inmheánaigh maidir le rialacha EUDPR a áirithiú; -féachaint ar MTCSanna a fhoilsiú, gan an fhaisnéis a d’fhéadfadh na coimircí slándála arna nglacadh a chur i mbaol i gcás inar gá; -a áirithiú go bhfuil acmhainní leordhóthanacha ag OCSanna (agus ag CCSanna), mar aon le seasamh in EUIBanna lena gcuirtear ar a gcumas dóibh a gcuid cúraimí a dhéanamh ar bhealach éifeachtúil, neamhspleách; -tiontú a gcuid fógraí atá fágtha faoin rialachán cosanta sonraí a bhí ann roimhe ina dtaifid cosanta sonraí a thabhairt chun críche.



IARSCRÍBHINN Tábla 1 – Measúnuithe tionchair ar chosaint sonraí agus réamhchomhairliúcháin a rinne EUIBanna 2019 2020 2021 Riosca iarmharach glactha 30 50 77 Réamhchomhairliúchán MECS 3 3 5 Tionscadail nár leanadh leo 2 2 0 Tábla 2 – Gníomhaíochtaí maoirseachta MECS 2018 2019 2020 2021 Comhairliúcháin 50 75 59 52 Réamhchomhairliúcháin 0 0 1 4 Údaruithe aistrithe 0 1 0 4 Gearáin inghlactha a fuarthas 58 59 43 44 Cinntí maidir le gearáin inghlactha 23 48 35 22 Gearáin dho-ghlactha a fuarthas 240 151 203 269 Cigireachtaí/iniúchtaí a rinneadh 5 9 4 4 Imscrúduithe foirmiúla a rinneadh 0 4 1 2 Fógraí maidir le sárú ar shonraí a fuarthas 7 95 121 82



Tábla 3 – Gníomhaíochtaí comhairleacha MECS 2018 2019 2020 2021 Barúlacha 13 3 19 72 Tuairimí 7 6 8 12 Tuairimí féintionscnaimh 1 1 2 0 Comhthuairimí le EDPB 0 1 0 5 Barúlacha neamhfhoirmiúla 33 16 13 25 Tábla 4 – Acmhainní MECS